Diari Oficial de la Generalitat Valenciana


Sumari del DOGV 3955, del 08-03-2001 (2001/1598)

RESOLUCIÓ de 15 de febrer de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre el Ministeri d'Agricultura, Pesca i Alimentació i la Comunitat Autònoma Valenciana per a instrumentar, amb caràcter urgent, les acciones de control contra l'Encefalopatia Espongiforme Bovina (EEB).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3955

Data del DOGV
:   08-03-2001

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2001/1598


Data del document
:   15-02-2001

Organisme emissor
:   Presidència de la Generalitat

Tipus de document
:   Resolució

Descriptors 

:   * ramat
    * cooperació administrativa
    * administració central
    * malaltia animal

RESOLUCIÓ de 15 de febrer de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre el Ministeri d'Agricultura, Pesca i Alimentació i la Comunitat Autònoma Valenciana per a instrumentar, amb caràcter urgent, les acciones de control contra l'Encefalopatia Espongiforme Bovina (EEB). [2001/X1598]
  
Subscrit, després de la tramitació prèvia reglamentària, entre el Ministeri d'Agricultura, Pesca i Alimentació i la Comunitat Autònoma Valenciana, el 12 de desembre de 2000, un Conveni de col·laboració per a instrumentar, amb caràcter urgent, les acciones de control contra l'Encefalopatia Espongiforme Bovina (EEB), i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0028/2001, i que figura com a annex d'aquesta resolució.
  
València, 15 de febrer de 2001.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració entre el Ministeri d'Agricultura, Pesca i Alimentació i la Comunitat Autònoma Valenciana per a instrumentar, amb caràcter urgent, les accions de control contra l'encefalopatia espongiforme bovina (EEB).
  
Madrid, 12 de desembre de 2000
  
Reunits
  
D'una banda, el senyor Miguel Arias Cañete, ministre d'Agricultura, Pesca i Alimentació.
  
I de l'altra, la senyora Maria Àngels Ramon-Llin i Martínez, consellera d'Agricultura, Pesca i Alimentació de la Comunitat Valenciana.
  
Les dues parts, en l'exercici de les competències que tenen legalment atribuïdes, es reconeixen recíprocament capacitat i s'obliguen en els termes d'aquest document.
  
Exposen
  
Primer
  
Que la Comunitat Autònoma Valenciana ha assumit competències exclusives sobre agricultura i ramaderia, de conformitat amb el que es preveu en el seu Estatut d'Autonomia, en compliment del que es preveu en l'article 148.1.7 de la Constitució, i que a l'Estat correspon en aquesta matèria la competència exclusiva sobre les bases i la coordinació de la planificació general de l'activitat econòmica, en virtut de l'article 149.1.13 de la Constitució.
  
Segon
  
Que en l'Acord de Consell de Ministres d'1 de desembre de 2000, es determinen els criteris generals per a la negociació i subscripció de convenis de col·laboració específics amb les comunitats autònomes, i altres mesures per a instrumentar les accions de lluita contra l'encefalopatia espongiforme bovina.
  
Tercer
  
Que, per al control i la completa eradicació de la EEB, és necessari realitzar en el laboratori oficial designat per la Comunitat Autònoma Valenciana les proves analítiques de detecció de la EEB a tots els bovins de la comunitat autònoma de més de 30 mesos que vagen al sacrifici especial d'urgència, a tots els que en la inspecció ante mortem en l'escorxador presenten símptomes de malaltia, a tots els bovins de més de 30 mesos morts en granja o durant el transport, i també a tots els bovins de més de 30 mesos sacrificats per al consum, tot això sense perjudici que la comunitat autònoma puga augmentar-ne els controls.
  
Quart
  
Que, atés l'elevat nombre de mostres que s'han d'analitzar, es considera necessari establir unes bases de col·laboració per a la utilització compartida d'instal·lacions i de personal específicament format per a la realització de les anàlisis de detecció de la EEB, sense perjudici de la cooperació i coordinació tècnica entre les dues administracions que realitzaran de manera permanent els òrgans competents de la Secretaria General d'Agricultura del Ministeri d'Agricultura, Pesca i Alimentació.
  
Per això, les parts subscriuen aquest conveni, d'acord amb les següents:
  
Clàusules
  
Primera. Objecte
  
L'objecte d'aquest conveni és l'establiment de les bases generals de col·laboració entre el Ministeri d'Agricultura, Pesca i Alimentació i la Comunitat Autònoma Valenciana per a instrumentar les accions de control i prevenció de la EEB mitjançant la utilització del test priònic.
  
Segona. Actuacions de les parts
  
El Ministeri d'Agricultura, Pesca i Alimentació es compromet a les actuacions següents, que realitzarà amb l'auxili i col·laboració del mitjà propi TRAGSA i la seua filial TRAGSATEC.
  
A) Subministrar pel procediment que que acordaran les parts el laboratori designat per la Comunitat Autònoma, el reactiu per a la realització del test de detecció de la EEB conegut com a «priònic», en la quantitat de reactius que s'acordarà en la conferència sectorial.
  
B) Formar el personal que haja de realitzar el diagnòstic de la EEB en la Comunitat Valenciana en el centre de formació que designe el Ministeri d'Agricultura, Pesca i Alimentació amb aquesta finalitat.
  
C) Dur a terme, a través del Centre Nacional de Referència de la Facultat de Veterinària de la Universitat de Saragossa i del Laboratori Central de Veterinària d'Algete, la recepció i processament de les mostres que reba del laboratori designat per la comunitat autònoma per a, si s'escau, confirmar el diagnòstic mitjançant el procediment que amb aquesta finalitat dissenye la Secretaria General d'Agricultura del Ministeri d'Agricultura, Pesca i Alimentació en coordinació amb la comunitat autònoma.
  
D) Finançar el 50% de les despeses derivades de la contractació de personal tècnic específic per a la realització dels tests de detecció de EEB fins a un màxim de 87.967.017 de pessetes, així com el mateix percentatge dels costos per a la realització d'aquestes proves, que corresponen a material de laboratori fungible i inventariable i a la presa de mostres fins a un màxim de 72.670.913 pessetes, sense perjudici d'altres possibles accions o equips que la comunitat autònoma puga implementar al marge d'aquest conveni amb una finalitat semblant.
  
La Comunitat Autònoma Valenciana es compromet a:
  
A) Realitzar, a través del laboratori designat, el diagnòstic ràpid, precís i eficaç de les mostres que es reben seguint les prescripcions tècniques d'aquest, i comunicar-ne les resultats als òrgans competents del Ministeri d'Agricultura, Pesca i Alimentació.
  
B) Indicar el personal tècnic designat per a la realització dels tests de detecció de la EEB, cofinançat pel Ministeri d'Agricultura, Pesca i Alimentació en els termes indicats en aquest conveni.
  
C) Presentar el certificat de pagament corresponent a l'equip material i personal tècnic necessari per a la realització dels tests de detecció de la EEB.
  
D) Enviar les mostres al Centre Nacional de Referència de la Facultat de Veterinària de la Universitat de Saragossa i/o al Laboratori Central de Veterinària perquè, si s'escau, es confirme el diagnòstic seguint el procediment convingut amb la Secretaria General d'Agricultura del Ministeri d'Agricultura, Pesca i Alimentació d'acord amb la comunitat autònoma.
  
Tercera. Finançament i forma de pagament
  
El Ministeri d'Agricultura, Pesca i Alimentació lliurarà els pagaments de les actuacions previstes en l'apartat D) de la clàusula segona, amb la presentació prèvia per part de l'òrgan de la Comunitat Autònoma del certificat corresponent i l'ingrés en el compte corrent que corresponga.
  
Quarta. Durada del conveni
  
Aquest conveni tindrà efectes des de la subscripció fins al 31 de desembre de 2001.
  
Cinquena. Naturalesa
  
Aquest conveni té naturalesa administrativa i es troba entre els supòsits expressament exclosos de l'àmbit d'aplicació del Reial Decret Legislatiu 2/2000, de 16 de juny, del text refós de la Llei de Contractes de les Administracions Públiques, segons es determina en l'article 3.1.c).
  
Sisena. Règim jurídic
  
Les qüestions litigioses a què puga donar lloc la interpretació, modificació, efectes o resolució del contingut d'aquest conveni seran resoltes per mitjà de la Llei 29/1998, de 13 de juliol, de la Jurisdicció Contenciosa Administrativa.
  
I, com a prova de conformitat, així com de la deguda constància de tot el que s'ha convingut, les dues parts firmen aquest conveni, en doble exemplar, al lloc i en la data indicats en l'encapçalament.
  
El ministre d'Agricultura, Pesca i Alimentació,
  
MIGUEL ARIAS CAÑETE
  
La consellera d'Agricultura, Pesca i Alimentació,
  
MARIA ÀNGELS RAMON-LLIN I MARTÍNEZ